Ainm.ie

Is tionscadal beathaisnéisí Gaeilge ar líne é Ainm.ie atá á fhorbairt ag Fiontar, Ollscoil Chathair Bhaile Átha Cliath ón mbliain 2009 i leith. Is mórshaothar léinn é seo a chuimsíonn breis is 1,800 beatha (in 2023) ón mbliain 1560 ar aghaidh (beathaisnéis fir atá i gceist le 90% de na beathaisnéisí atá ar an suíomh in 2023). Tá 1.3 milliún focal i gcló sa bhunsaothar.Is é sprioc an tionscadail rochtain éasca ar an taisce eolais seo a dheimhniú trí dhigitiú an ábhair bhunaidh agus é a fhoilsiú ar líne.Seoladh an t-iomlán ar an suíomh poiblí Ainm.ie sa bhliain 2011.

 Stair 
Tá ainm.ie bunaithe ar taighde a rinne Diarmuid Breathnach (nach maireann) agus Máire Ní Mhurchú, bunúdair na sraithe '"Beathaisnéis" a d’fhoilsigh An Clóchomhar i naoi n-imleabhar (1986–2007), saothar a áirítear ar cheann de shárshaothair taighde na Gaeilge. Bhí fúthu dúshlán an Dictionary of Irish Biography a thabhairt maidir le beathaisnéisí na nGael.   

Tháinig Beathaisnéis a hAon amach sa bhliain 1986, agus an leabhar deireanach sa sraith, Beathaisnéis a Naoi, in 2007.  Ba mhinic go dtí sin gurbh é inseacht an Bhéarla agus na mBéarlóirí a rinneadh ar stair na tíre agus ar na daoine a bhí lárnach sa stair sin. Ach chúitigh Beathaisnéis an fhaillí sin. Tá na beathaisnéisí go léir le fáil ar an suíomh ainm.ie inniu.  

B'iad Mártan Ó Ciardha, Máire Zepf, Gráinne Ní Mhuirí, Seán Mac Labhraí agus Lillis Ó Laoire a sholáthair na cuntais ar ainm.ie sa bhliain 2024.  

Thug an Roinn Gnóthaí Pobail, Comhionannais agus Gaeltachta maoiniú do dhigitiú an ábhair, a bhí ina céim thosaigh de chuid an tionscadail ainm.ie  

 Saoráidí ar an suíomh 
 Liosta aibítreach na mbeathaí
 Córas cuimsitheach crostagartha idir na hailt éagsúla
 Cuardach lántéacs sofaisticiúil ar eochairfhocail agus ar fhrásaí
 Amlíne
 Gnéithe saoil (eagraíochtaí, saothair, logainmneacha, tarlúintí, gradaim is mar sin de.)
 Beatha roghnaithe na seachtaine

Dar le muintir an tsuímh, cuirfear beathaí nua leis an suíomh de réir mar a chuirfear ar fáil iad agus déanfar seanbheathaí a nuashonrú de réir mar a thiocfaidh fianaise nua chun solais. Cuirfear leis na saoráidí cuardaigh agus brabhsála ar an suíomh ar bhonn leanúnach.
 Conspóid 
Dúirt Fiontar in 2019 go raibh ganntanas ban ar an mbunachar ach go raibh líon na mbeathaisnéisí faoi mhná a bhí ar an suíomh “ag dul in airde, más go mall féin é.” Cé go bhfuil ardú tagtha ar líon na mbeathaisnéisí faoi mhná ar an suíomh in imeacht 2019-2023, fágann an t-ardú atá tagtha ar líon na mbeathaisnéisí faoi fhir nach bhfuil aon ardú suntasach tagtha ar chéatadán na mban ar Ainm.ie.

 Féach freisin 
 Dictionary of Irish Biography
 Diarmuid Breathnach

 Tagairtí 

 Naisc sheachtracha 
 Beathaisnéisí Gaeilge, Beathaisnéisí Gaeilge leathanach baile

Catagóir:Láithreáin gréasáin na Gaeilge
Catagóir:Vicipéid
Catagóir:Beathaisnéisí